ฝรั่งเศสถล่มไอเอส บอมบ์ยับ คลังอาวุธ-ค่ายฝึก
รวบตัวการร้ายได้24คน ตามล่าหัวหน้าวางแผน อาบาอูดมือเพชฌฆาต,เบลเยียมรวบ ซาลาห์ อับเดสแลม หนุ่มฝรั่งเศสเชื้อสายเบลเยียม ผู้ต้องสงสัยร่วมขบวนการก่อเหตุกราดยิงในกรุงปารีส ด้านฝรั่งเศสปฏิบัติการ ตาต่อตา ฟันต่อฟัน จัดชุดใหญ่ลุยถล่มซีเรียล้างแค้นไอเอส ทิ้งระเบิดโจมตี 20 ลูก บอมบ์จุดสำคัญ โดยเฉพาะหน่วยรบไอเอสเสียหายหนัก ฟรองซัวส์ ประธานาธิบดีแดนน้ำหอม ลั่นขอเอาคืนแบบ ไร้ความปรานี และจะบดขยี้ซีเรียให้ราบคาบ อิรักเผยไอเอสวางแผนก่อเหตุ เย้ยฝรั่งเศสเป็นเมืองค้ากาม ผู้นำโลกเล็งคุยรับมือก่อการร้าย แฉ 3 พี่น้องร่วมก่อเหตุสร้างความเลวร้ายสะเทือนโลก เผยตุรกีรอดหวุดหวิดเหตุวินาศกรรมวันเดียวกับปารีส,ฝรั่งเศสปฏิบัติการ ตาต่อตา ฟันต่อฟัน ด้วยการตอบโต้กองกำลังติดอาวุธรัฐอิสลาม (ไอเอส) ในอิรักและซีเรีย ผู้อยู่เบื้องหลังการก่อเหตุกราดยิงและระเบิดพลีชีพสะเทือนขวัญกรุงปารีสเมื่อ 13 พ.ย. โดยล่าสุดได้ส่งเครื่องบินรบร่วมกับกองทัพสหรัฐฯ ระเบิดถล่มเมืองรักกาของซีเรีย ซึ่งเป็นฐานที่มั่นของไอเอส ส่วนตำรวจในฝรั่งเศสและเบลเยียมเร่งประสานกำลังตามล่าตัวคนร้ายรายที่ 8 ที่คาดว่าหลบหนีการจับกุมไปได้,ทั้งนี้ กระทรวงกลาโหมแห่งฝรั่งเศสออกแถลงการณ์เมื่อ 15 พ.ย.ว่า กองทัพฝรั่งเศสได้ส่งเครื่องบินรบและเครื่องบินลำเลียง รวม 12 ลำ ปฏิบัติการโจมตีฐานที่มั่นของกองกำลังติดอาวุธรัฐอิสลาม (ไอเอส) ในอิรักและซีเรีย ที่เมืองรักกาของซีเรีย ตอบโต้ที่กลุ่ม ไอเอสเป็นผู้วางแผนก่อเหตุกราดยิงและระเบิดพลีชีพถล่มกรุงปารีส 6 จุดเมื่อวันที่ 13 พ.ย. เป็นเหตุให้มีผู้เสียชีวิต 129 ราย บาดเจ็บอีกราว 300 ราย โดยปฏิบัติการถล่มฐานที่มั่นของกลุ่มไอเอสครั้งนี้ถือว่าเป็นการโจมตีครั้งใหญ่สุด นับตั้งแต่ฝรั่งเศสประกาศขยายเวลาปฏิบัติภารกิจร่วมกับสหรัฐอเมริกา ในการทำสงครามกับกลุ่มไอเอสเมื่อเดือน ก.ย. 58 โดยเครื่องบินรบฝรั่งเศส 10 ลำ รวมถึงเครื่องบินลำเลียง 2 ลำ บินออกจากฐานทัพอากาศในประเทศจอร์แดน พันธมิตรหลักของสหรัฐฯ ในภูมิภาคตะวันออกกลาง เมื่อเวลาประมาณ 19.50 น.ของวันที่ 15 พ.ย.ตามเวลาท้องถิ่น ตรงกับเวลา 02.50 น.วันที่ 16 พ.ย.ตามเวลาไทย,ขณะที่สำนักข่าวต่างประเทศรายงานว่า ได้รับการเปิดเผยจากนายมิคาเอล โซเรีย ที่ปรึกษาฝ่ายสื่อของ รมว.กลาโหมฝรั่งเศส ว่า เครื่องบินรบของฝรั่งเศสได้ออกปฏิบัติการโจมตีทางอากาศครั้งใหญ่ ถล่มกลุ่มไอเอสในเมืองรักกา ด้วยการทิ้งระเบิดโจมตี 20 ลูก ถล่มสถานที่ ที่เป็นยุทธศาสตร์สำคัญของกลุ่มไอเอส ทำลายเป้าหมายทั้งหมดรวมถึงศูนย์บัญชาการศูนย์รับสมัครนักรบ คลังเก็บอาวุธและค่ายฝึก แต่กลุ่มผู้สังเกตการณ์ด้านสิทธิมนุษยชนในซีเรีย แสดงความกังวลว่าปฏิบัติการโจมตีของกองทัพฝรั่งเศสและสหรัฐฯครั้งนี้อาจส่งผลกระทบให้พลเรือนถูกลูกหลงไปด้วย พร้อมย้ำว่าประชาชนในเมืองรักกาของซีเรียไม่ได้เป็นแนวร่วมของกลุ่มไอเอสทั้งหมด,ด้านนายรามี อับดุลเราะห์มาน เจ้าหน้าที่กลุ่มเฝ้าระวังสิทธิมนุษยชนของอังกฤษ ที่ประจำอยู่ในซีเรีย เปิดเผยว่า ปฏิบัติการโจมตีทางอากาศของกองทัพอากาศฝรั่งเศส ได้เล็งเป้าหมายไปที่ค่ายฝึกนักรบและคลังอาวุธของกลุ่มกองกำลังรัฐอิสลามหรือไอเอสในเมืองรักกาฐานที่มั่นสำคัญของไอเอสในภาคตะวันออกของซีเรีย บรรยากาศการโจมตีเป็นไปอย่างหนักหน่วง มีรายงานได้ผู้ยินเสียงระเบิดมากกว่า 30 ครั้ง แต่ไม่สามารถยืนยันได้ว่าเสียงทั้งหมด เกิดจากการโจมตีทางอากาศหรืออาวุธชนิดอื่นหรือไม่ ส่วนกลุ่มเคลื่อนไหวต่อต้านไอเอสในซีเรีย ระบุว่า หน่วยที่ 17 และค่ายฝึกหน่วยแนวหน้าของไอเอสได้รับความเสียหายจากการโจมตี แต่ยังยืนยันไม่ได้ว่ามีผู้เสียชีวิตจำนวนเท่าไร เนื่องจากกลุ่มไอเอสสกัดกั้นการสัญจรทั้งหมดภายในเมืองรักกา,นายฟรองซัวส์ โอลองด์ ประธานาธิบดีฝรั่งเศส ซึ่งเข้าร่วมพิธีไว้อาลัยเหยื่อผู้เสียชีวิตในเหตุวินาศกรรมกรุงปารีส ที่พระราชวังเซลีเซส์ของฝรั่งเศสเมื่อช่วงเช้า 15 พ.ย. ระบุว่า การก่อเหตุของกลุ่มไอเอสเป็นการก่อสงคราม ขณะที่หลังเกิดเหตุในวันที่ 13 พ.ย.ได้ไม่นาน นายโอลองด์ได้ประกาศอีกว่า ฝรั่งเศสจะตอบโต้กลุ่มก่อเหตุโดยไร้ความปรานี โดยจะบดขยี้กลุ่มไอเอสให้ราบคาบ,ด้านนายกรัฐมนตรีมานูเอล วาลส์ แห่งฝรั่งเศส แถลงว่า เมื่อรุ่งเช้าวันจันทร์ที่ 16 พ.ย. ตำรวจฝรั่งเศสบุกจู่โจมสถานที่ต้องสงสัยว่าเป็นแหล่งซ่องสุมของกลุ่มมุสลิมหัวรุนแรงกว่า 168 แห่งในหลายเมืองทั่วประเทศ รวมทั้งที่เมืองโบบิกนี ชานกรุงปารีส เมืองเกรโนเบิล ลียง และตูลูสแหล่งข่าวที่ใกล้ชิดกับการจู่โจมเผยว่า ตำรวจจับกุมผู้ต้องสงสัยได้อีกหลายคน ยึดอาวุธได้จำนวนมากรวมทั้งเครื่องยิงจรวด ปืนไรเฟิลจู่โจมแบบคาลาชนิคอฟ ปืนพก เสื้อเกราะกันกระสุน และอุปกรณ์สงครามต่างๆ ไปจนถึงเงินสด ทั้งนี้การตอบโต้ของฝรั่งเศสจะใหญ่โตเบ็ดเสร็จ,นายมานูเอลเผยด้วยว่า การโจมตีกรุงปารีสครั้งนี้ มีการวางแผนและจัดระบบจากซีเรีย เจ้าหน้าที่ยังเชื่อว่า ผู้ก่อการร้ายกำลังวางแผนและเตรียมการโจมตีครั้งใหม่ ทั้งในฝรั่งเศสและประเทศอื่นๆ ในยุโรป การโจมตีครั้งใหม่อาจเกิดขึ้น ภายในไม่กี่วันหรือสัปดาห์ข้างหน้า ฝรั่งเศสยังต้องอยู่กับภัยคุกคามจากการก่อการร้ายอีกนาน เรากำลังทำสงครามกับการก่อการร้าย เป็นการต่อสู้กับ กองทัพผู้ก่อการร้าย ไม่ใช่แค่กลุ่มก่อการร้ายกลุ่มเดียว และตั้งแต่ฤดูร้อนปีนี้เป็นต้นมา หน่วยข่าวกรองฝรั่งเศสสามารถป้องกันการโจมตีจากผู้ก่อการร้ายได้ถึง 5 ครั้งแล้ว,นายกรัฐมนตรีมานูเอล ยืนยันด้วยว่า การประชุมว่าด้วยสภาพอากาศโลกเปลี่ยนแปลงหรือสภาวะโลกร้อนที่กรุงปารีสตั้งแต่ 30 พ.ย. จะมีขึ้นตามกำหนด แต่การแสดงคอนเสิร์ตและงานรื่นเริงต่างๆ ที่เกี่ยวข้องกับการประชุมจะถูกยกเลิก การประชุมดังกล่าวจะทำให้กรุงปารีสเป็น เมืองหลวงของโลก และยังไม่มีประมุขรัฐหรือผู้นำรัฐบาลประเทศใดๆ ขอให้เลื่อนออกไปเพราะภัยก่อการร้าย ด้านนายโธมัส บาช ประธานคณะกรรมการโอลิมปิกสากล (ไอโอซี) กล่าวว่า การโจมตีกรุงปารีสไม่ส่งผลกระทบต่อโอกาสที่ฝรั่งเศสขอเป็นเจ้าภาพการแข่งขันกีฬาโอลิมปิกฤดูร้อนปี 2024 หรืออีก 9 ปีข้างหน้า ขณะที่หลายฝ่ายหวั่นวิตกเรื่องภัยก่อการร้ายในช่วงการแข่งขันฟุตบอลยูโร 2016 รอบสุดท้าย และการแข่งขันจักรยาน ตู เดอ ฟรองซ์ ในปีหน้านี้,ต่อมาเจ้าหน้าที่ความมั่นคงฝรั่งเศสคนหนึ่งเปิดเผยว่า หลังการสืบสวนอย่างเข้มข้น เจ้าหน้าที่ได้ทราบชื่อของหัวหน้าผู้วางแผนในการก่อเหตุครั้งนี้ คือนายอับเดลฮาหมิด อาบาอูด ชาวเบลเยียมเชื้อสายโมร็อกโก วัย 27 ปี เบื้องต้นอยู่ระหว่างการตามล่าตัว จากการตามสัญญาณโทรศัพท์ของเจ้าตัว พบว่าอยู่ในประเทศกรีซ นอกจากนี้ ทางการยังเชื่อว่านายอาบาอูดมีส่วนเกี่ยวข้องในการวางแผนโจมตีฝรั่งเศสถึง 2 ครั้งก่อนหน้านี้ คือเหตุพยายามโจมตีโบสถ์สองแห่งในกรุงปารีส เมื่อวันที่ 19 เม.ย. ที่คนร้ายดันทำปืนลั่นยิงขาตัวเอง กับเหตุโจมตีบนขบวนรถไฟความเร็วสูง เส้นทางกรุงอัมสเตอร์ดัม เนเธอร์แลนด์ สู่กรุงปารีส ฝรั่งเศส ที่คนร้ายถูกกลุ่มทหารอเมริกันบุกชาร์จรวบตัวไว้ได้ก่อนลงมือ เมื่อวันที่ 21 ส.ค.ปีนี้ ส่วนวิทยุอาร์ทีแอลของฝรั่งเศส รายงานว่า นายอาบาอูดเป็นเพชฌฆาตมือหลักของกลุ่มไอเอสในซีเรีย,ขณะที่เจ้าหน้าที่อัยการฝรั่งเศส พบว่าลายนิ้วมือของหนึ่งในกลุ่มคนร้ายที่จุดระเบิดพลีชีพบริเวณด้านนอกของสนามกีฬาสตาด เดอ ฟรองซ์ ตรงกับบุคคลที่ลงทะเบียนในประเทศกรีซ เมื่อเดือน ต.ค.ที่ผ่านมา โดยตรวจดูรายชื่อบนพาสปอร์ตระบุว่า นายอาห์หมัด อัล โมฮัมหมัด อายุ 25 ปี เกิดเมื่อวันที่ 10 ก.ย.2533 ที่เมืองอิดลิบ ซีเรีย ส่วนมือระเบิดพลีชีพอีกคน ที่งานแสดงคอนเสิร์ตโรงละครบาตากล็อง ทราบชื่อคือ นายซามี อามีมูร์ อายุ 28 ปีชาวฝรั่งเศสในเมืองดร็องซี ตอนเหนือของกรุงปารีส เป็นบุคคลที่หน่วยปราบปรามกลุ่มก่อการร้ายรู้จักเป็นอย่างดี หลังถูกดำเนินคดีข้อหาก่อการร้าย เมื่อวันที่ 9 ต.ค.2555 โดยสมรู้ร่วมคิดในการวางแผนก่อการร้าย โจมตีประเทศเยเมนแต่ไม่สำเร็จ จากนั้นนายอามีมูร์ก็หลบหนีคดีช่วงเดือน ต.ค.2556 จึงมีการออกหมายจับสากล ครอบครัวของนายอามีมูร์ ให้สัมภาษณ์กับสำนักข่าวเอเอฟพี ก่อนวันเกิดเหตุในกรุงปารีสว่า นายอามีมูร์หนีไปอยู่ซีเรียเมื่อปี 2556 เจ้าหน้าที่ฝรั่งเศสจึงนำตัวสมาชิกครอบครัวอามีมูร์ 3 คนไปฝากขังเพื่อสอบปากคำเพิ่มเติม,ในช่วงเย็นวันเดียวกัน สำนักข่าวต่างประเทศรายงานเพิ่มเติมว่า เจ้าหน้าที่ตำรวจเบลเยียมปฏิบัติการบุกค้นบ้านพักต้องสงสัยเพิ่มเติมในเขตโมเลนบีค กรุงบรัสเซลส์ หลังก่อนหน้านี้ได้จับกุมผู้ต้องสงสัยที่เชื่อว่ามีส่วนพัวพันการก่อการร้ายกลางกรุงปารีส ในพื้นที่ดังกล่าวไปแล้วอย่างน้อย 7 คน จากนั้นไม่นานก็มีรายงานว่า เจ้าหน้าที่ประสบความสำเร็จในการจับกุมนายซาลาห์ อับเดสแลม ชาวฝรั่งเศสวัย 26 ปี ที่อาศัยอยู่ในเบลเยียม ที่เชื่อว่าเป็นหนึ่งในผู้วางแผนและอาจเป็นผู้ร่วมก่อเหตุสยองรายที่ 8 ที่หลบหนีออกจากฝรั่งเศสไปได้ และเป็นน้องชายของนายบราฮิม อับเดสแลม อายุ 31 ปี หนึ่งในผู้ก่อเหตุระเบิดพลีชีพในกรุงปารีส เมื่อวันที่ 13 พ.ย.,ขณะเดียวกัน เจ้าหน้าที่ตำรวจหน่วยต่อต้านก่อการร้ายของฝรั่งเศส ได้จับกุมผู้สมรู้ร่วมคิดกับกลุ่มไอเอสในการก่อเหตุวินาศกรรม ถล่มกรุงปารีสเพิ่มอีก 24 ราย โดย 19 รายเป็นผู้วางแผนก่อเหตุ และอีก 5 ราย เป็นผู้รับหน้าที่จัดหาอุปกรณ์และวัตถุระเบิด นอกจากนี้ ยังมีรายงานอ้างอิงหน่วยข่าวกรองของประเทศอิรัก ระบุว่ากลุ่มไอเอสเผยแพร่แถลงการณ์ผ่านเว็บไซต์ กลุ่มนักรบพลีชีพญิฮาดิสต์ หลังเกิดเหตุวินาศกรรมกรุงปารีสเมื่อวันที่ 13 พ.ย.ว่าไอเอสพร้อมทำสงครามต่อเนื่อง เพื่อตอบโต้กลุ่มประเทศที่เป็นปฏิปักษ์ต่อไอเอส และเข้าร่วมในปฏิบัติการโจมตีฐานที่มั่นของไอเอสในอิรักและซีเรีย ทั้งยังมีการเผยแพร่ข้อความเยาะเย้ยฝรั่งเศสด้วยว่า กรุงปารีสเปรียบได้กับเมืองหลวงแห่งการค้าประเวณีและแหล่งรวมความเสื่อมโทรม,ตำรวจในกรุงปารีสเปิดเผยว่า ประชาชน ซึ่งมารวมตัววางช่อดอกไม้และจุดเทียนไว้อาลัยที่จัตุรัสลา เรปูบลิก ในกรุงปารีส รำลึกถึงเหยื่อผู้เสียชีวิตในเหตุวินาศกรรมกรุงปารีสเมื่อวันที่ 13 พ.ย. แตกตื่นวิ่งหนีกันชุลมุนหลังมีผู้ได้ยินเสียงดังคล้ายระเบิด โดยผู้อยู่ในเหตุการณ์รายหนึ่ง ถึงกับกระโดดลงแม่น้ำที่หนาวเย็น และมีการเผยแพร่ข่าวลือผ่านเครือข่ายสังคมออนไลน์ ทวิตเตอร์ ในเวลาต่อมาไม่นานว่ามีผู้ก่อเหตุกราดยิงรอบใหม่ ขณะที่ผลสอบสวนพบว่าเสียงระเบิดที่เกิดขึ้นเป็นเสียงประทัด ทำให้ตำรวจออกตระเวนชี้แจงต่อประชาชนให้อยู่ในความสงบ ขณะที่สื่อฝรั่งเศสรายงานว่าเหตุการณ์ที่เกิดขึ้นสะท้อนให้เห็นว่าชาวฝรั่งเศสยังอยู่ในสภาวะตื่นตระหนกหลังเกิดเหตุวินาศกรรม,นอกจากนี้ เจ้าหน้าที่ระดับสูงของตุรกี เปิดเผยว่า ผู้ก่อเหตุที่มีการเปิดเผยชื่อสู่สาธารณชนเป็นคนแรก นายโอมาร์ อิสมาลี มอสเตฟาย ชาวฝรั่งเศส เชื้อสายแอลจีเรีย วัย 29 ปี ผู้ก่อเหตุในโรงละครบาตากล็องนั้น ทางการตุรกีได้จับตามานานตั้งแต่ปี 2556 หลังเดินทางเข้าตุรกีและไม่พบหลักฐานว่าได้มีการเดินทางออกจากตุรกีอีก พร้อมได้มีการแจ้งเตือนให้ฝรั่งเศสรับทราบแล้วถึง 2 ครั้ง ในเดือน ธ.ค.2557 และเดือน มิ.ย.2558 แต่ฝรั่งเศสเพิ่งมาขอข้อมูลใหม่เกี่ยวกับนายมอสเตฟาย หลังเกิดเหตุวันที่ 13 พ.ย.,สำนักข่าวเอเอฟพีรายงานเมื่อวันที่ 15 พ.ย. อ้างอิงคำให้สัมภาษณ์ของเจ้าหน้าที่รัฐบาลตุรกี พบว่าหน่วยต่อต้านก่อการร้ายของตุรกี ได้จับกุมผู้ต้องหาที่เป็นแนวร่วมกลุ่มไอเอสได้ 5 ราย และสกัดแผนการก่อเหตุวินาศกรรมที่พุ่งเป้าโจมตีนครอิสตันบูลของตุรกี ในวันเดียวกันกับที่เกิดเหตุกราดยิงและระเบิดพลีชีพในกรุงปารีส เจ้าหน้าที่รัฐบาลตุรกี กำลังสอบปากคำกลุ่มผู้ต้องหาทั้งหมด ซึ่งถูกควบคุมตัวตั้งแต่วันเกิดเหตุ และพบเบาะแสเพิ่มเติมว่าทั้งหมดเป็นเครือข่ายก่อการร้ายไอเอสที่ใกล้ชิดกับ ญิฮาดจอห์น ชาวอังกฤษที่เป็นแนวร่วมกลุ่มไอเอส และเป็นผู้ลงมือฆ่าตัดศีรษะตัวประกันชาวอเมริกัน อังกฤษ ญี่ปุ่นในช่วงปีที่ผ่านมา เป็นอาชญากรที่สหรัฐฯต้องการตัว,ขณะที่นายบารัค โอบามา ประธานาธิบดีสหรัฐฯ เดินทางถึงเมืองอันตาเลียในประเทศตุรกี เพื่อเตรียมเข้าร่วมการประชุมจี 20 ที่รัฐบาลตุรกีเป็นเจ้าภาพ เมื่อ 16 พ.ย. และโฆษกทำเนียบขาวสหรัฐฯ เปิดเผยว่านายโอบามาจะหารือกับผู้นำกลุ่มประเทศจี 20 นอกรอบการประชุมเศรษฐกิจ เพื่อหารือกันเพิ่มเติมเรื่องความร่วมมือในระดับนานาชาติเพื่อป้องกันและตอบโต้เครือข่ายก่อการร้าย หลังเกิดเหตุวินาศกรรมกรุงปารีสซึ่งถือเป็นเหตุการณ์สะเทือนขวัญร้ายแรง และหน่วยข่าวกรองของสหรัฐฯ ออกมายอมรับว่าไม่ได้รับข้อมูลหรือเบาะแสการก่อเหตุล่วงหน้า ถือว่าเป็นความมืดบอดในเรื่องดังกล่าว ขณะที่กลุ่มประเทศสหภาพยุโรป (อียู) เตรียมประชุมหารือมาตรการรักษาความปลอดภัยและการรับมือกลุ่มก่อการร้ายที่แฝงตัวมากับกลุ่มผู้อพยพ โดยการประชุมจะจัดขึ้นที่กรุงบรัสเซลส์ของเบลเยียมในวันที่ 20 พ.ย.ที่จะถึง,ด้านนายกรัฐมนตรีเดวิด คาเมรอน แห่งอังกฤษ เผยต่อสถานีวิทยุ บีบีซี เรดิโอ 4 ว่า ในรอบ 6 เดือนหลัง หรือตั้งแต่เดือน มิ.ย. ปีนี้เป็นต้นมา เจ้าหน้าที่ด้านความมั่นคงและข่าวกรองสามารถทำลายแผนโจมตีของผู้ก่อการร้ายในอังกฤษได้แล้วถึง 7 ครั้ง คาเมรอนเผยด้วยว่า ต้องการให้อังกฤษเข้าร่วมการโจมตีทางอากาศถล่ม กลุ่มไอเอสหรือไอซิลในซีเรีย แต่ยังต้องโน้มน้าวสมาชิกรัฐสภาให้สนับสนุนการโจมตีมากกว่าที่เป็นอยู่,วันเดียวกัน ประธานาธิบดี ฟรองซัวส์ โอลองด์ แห่งฝรั่งเศส พร้อมด้วยคณะรัฐบาล กลุ่มคณะนักศึกษาจากมหาวิทยาลัยซอร์บอนน์ ที่กรุงปารีส และประชาชนอีกหลายร้อยคน ร่วมทำพิธีไว้อาลัยเหยื่อผู้เสียชีวิตจากเหตุการณ์สะเทือนขวัญ ที่มหาวิทยาลัยซอร์บอนน์ โดยพร้อมใจกันนิ่งสงบเป็นเวลา 1 นาที เมื่อช่วงเที่ยงตามเวลาท้องถิ่น หรือประมาณ 18.00 น.ตามเวลาของไทย ที่บริเวณจัตุรัสลา เรปูบลิก ภายในมหาวิทยาลัยฯ รวมถึงสถาบันการศึกษาและกลุ่มผู้ประกอบการทั่วประเทศ และอีกหลายประเทศในยุโรป ก็ได้ร่วมไว้อาลัยให้กับเหยื่อจากเหตุการณ์โจมตีในกรุงปารีสด้วยเช่นกัน,วันเดียวกัน สำนักข่าวรอยเตอร์รายงานด้วยว่า ได้มีผู้นำคลิปวีดิโอมาเผยแพร่ในอินเตอร์เน็ต แสดงภาพกลุ่มนักรบของกองกำลังรัฐอิสลามไอเอส ออกแถลงการณ์ข่มขู่ว่า ประเทศใดที่เข้าร่วมการโจมตีทางอากาศ จะต้องประสบชะตากรรมเดียวกัน เหมือนที่กรุงปารีสของฝรั่งเศส และขอสาบานว่าหลังจากนี้เราจะโจมตีศูนย์กลางของสหรัฐอเมริกาเช่นกัน นั่นคือกรุงวอชิงตัน ดีซี. แต่วีดิโอดังกล่าวยังไม่ได้รับการยืนยันว่าเป็นของแท้หรือไม่ ขณะที่กลุ่มแฮกเกอร์ชื่อดัง นิรนาม ได้เผยแพร่คลิปวีดิโอ ประกาศจะโจมตีกลุ่มไอเอสทางโลกไซเบอร์ เพื่อล้างแค้นเหตุการณ์ที่กรุงปารีส นอกจากนี้ ผู้ว่าการรัฐอลาบามาและรัฐมิชิแกนในสหรัฐฯ ประกาศระงับโครงการรับผู้ลี้ภัยชาวซีเรียแล้ว เพราะหวั่นเรื่องความปลอดภัย หลังเกิดเหตุโจมตีกรุงปารีส ส่วนศิลปิน พรินซ์ ชาวอเมริกันวัย 57 ปี ประกาศยกเลิกการทัวร์คอนเสิร์ตในยุโรป ซึ่งจะเริ่มในวันที่ 24 พ.ย.,ส่วนนายเอริค ฟาน เดอ ซิพต์ อัยการกรุงบรัสเซลส์ เบลเยียม ได้ออกมากล่าวตอบโต้กรณีที่ทางการฝรั่งเศสเปิดเผยว่า หัวหน้าบงการโจมตีกรุงปารีสครั้งนี้ คือนายอับเดลฮาหมิด อาบาอูด ชาวเบลเยียมเชื้อสายโมร็อกโก วัย 27 ปี โดยระบุว่า เรื่องดังกล่าวเป็นเพียงข่าวลือที่ยังไม่ได้รับการยืนยัน ทางการเบลเยียมขอปฏิเสธที่จะให้ความเห็นในเรื่องนี้ ขณะที่เจ้าหน้าที่ตำรวจเบลเยียม ได้ปล่อยตัวผู้ต้องสงสัย 5 คน จากทั้งหมด 7 คน ที่ถูกควบคุมตัวก่อนหน้านี้ หนึ่งในนั้นคือนายโมฮาเหม็ด อับเดสแลม พี่ชายของนายบราฮิม อับเดสแลม ผู้ก่อเหตุระเบิดพลีชีพในกรุงปารีส และนายซาลาห์ อับเดสแลม ที่เพิ่งถูกตำรวจจับกุม พร้อมเผยว่านายโมฮาเหม็ด ไม่ได้ถูกตั้งข้อหาแต่อย่างใด,พล.อ.ประยุทธ์ จันทร์โอชา นายกรัฐมนตรี และหัวหน้า คสช. กล่าวถึงเหตุการณ์ที่ประเทศฝรั่งเศสและมาตรการในการดูแลความปลอดภัยของปร เทศไทยว่า ต้องปรับมนุษย์ปรับคน เพื่อให้ทุกคนช่วยกันดูแลและเฝ้าระวัง มาตรการต่างๆเรามีทุกมาตรการ ตั้งแต่การป้องปราม การเฝ้าระวัง สืบสวน ปราบปราม จับกุม การใช้เครื่องมือทางเทคโนโลยี แต่สิ่งสำคัญประชาชนทุกคนต้องเฝ้าระวังเป็นหูเป็นตา คนไทยมีทั้งหมด 70 ล้านคน ถ้าช่วยกันดูคนละนิดคนละหน่อยก็จะปลอดภัย ได้สั่งมาตรการทางตำรวจ ทหาร สภาความมั่นคงแห่งชาติไปเต็มที่แล้ว เหลืออยู่ที่ว่ามันจะเกิดได้หรือไม่ได้ ทุกคนก็ต้องรู้ว่าบ้านเมืองทุกประเทศนี้ มันมีความเสี่ยงในทุกๆสถานการณ์ในโลกใบนี้ ทั้งความยากจน ความเหลื่อมล้ำ ความขัดแย้ง โรคระบาด เศรษฐกิจ สุดโต่ง ไม่มีใครปลอดภัย 100% ถ้าประชาชนไม่ร่วมมือกัน เสียใจกับชาวฝรั่งเศส โดยเฉพาะอย่างยิ่งผู้เสียชีวิตและผู้สูญเสียทั้งหมด ไม่มีใครอยากให้เกิดขึ้น เราต้องเป็นกำลังใจให้กันและกัน เราคงไม่ใช่ stronger Together ในไทยอย่างเดียวต้องทั้งโลก,นายเสข วรรณเมธี อธิบดีกรมสารนิเทศและโฆษกกระทรวงการต่างประเทศ กล่าวถึงกรณีที่มีกระแสข่าวว่าทางฝรั่งเศสยกเลิกแชงเก้น วีซ่า ว่า กระทรวงการต่างประเทศได้ตรวจสอบกับสถานเอกอัครราชทูตฝรั่งเศสประจำประเทศไทยแล้วยืนยันว่า ข่าวดังกล่าวไม่เป็นความจริง,พล.ต.อ.เดชณรงค์ สุทธิชาญบัญชา โฆษกสำนักงานตำรวจแห่งชาติ กล่าวว่า พล.ต.อ.จักรทิพย์ ชัยจินดา ผบ.ตร. ได้สั่งการไปยังด่าน ตม.ทั่วประเทศ ให้เพิ่มความเข้มในการคัดกรองบุคคลเข้าออกประเทศ และให้สันติบาลสืบสวนหาข่าวเชิงลึกของบุคคลที่น่าจะมีส่วนเกี่ยวข้อง ให้รักษาสถานที่สำคัญ เฝ้าจับตากลุ่มคู่ขัดแย้งต่างๆ และให้เพิ่มความเข้มตรวจตราในจุดที่มีประชาชนไปรวมตัวกันมากๆ เพิ่มสายตรวจ เพิ่มการระวังภาคประชาชน พร้อมให้ บก.ปอท.ซึ่งเป็นหน่วยงานด้านโซเชียลมีเดีย เฝ้าระวังในประเด็นข้อสงสัยในสังคมออนไลน์ ขณะนี้มั่นใจได้ว่าจะไม่มีเหตุการณ์ทำนองนี้เกิดขึ้นในประเทศไทย ด้าน พล.ต.อ.จักรทิพย์ ชัยจินดา ผบ.ตร.กล่าวว่า เชื่อว่ากลุ่มไอเอส ในบ้านเราคงไม่มี ประเทศเราไม่ได้เป็นคู่ขัดแย้งกับใคร แต่เพื่อความไม่ประมาท ได้สั่งการให้เจ้าหน้าที่ดูแลสถานที่ต่างๆตามปกติ เช่น สถานทูต
เบลเยียมรวบ ซาลาห์ อับเดสแลม หนุ่มฝรั่งเศสเชื้อสายเบลเยียม ผู้ต้องสงสัยร่วมขบวนการก่อเหตุกราดยิงในกรุงปารีส ด้านฝรั่งเศสปฏิบัติการ ตาต่อตา ฟันต่อฟัน จัดชุดใหญ่ลุยถล่มซีเรียล้างแค้นไอเอส ทิ้งระเบิดโจมตี 20 ลูก
กราดยิงในกรุงปารีส,ซาลาห์ อับเดสแลม,ระเบิดพลีชีพ,ไอเอส,ฝรั่งเศสถล่มซีเรีย,เครื่องบินทิ้งระเบิด,กองกำลังติดอาวุธรัฐอิสลาม,ฝรั่งเศสถล่มไอเอส,ฝรั่งเศส,กราดยิง,ปารีส,ตำรวจเบลเยียม,ข่าว